qundao/data-zh-poetry huggingface dataset:
雨中同闺人善持君泛舟雷峰诸胜·其二
作者：龚鼎孳
朝代：明
体裁：古风

道衰功业薄，沦迹寄渔钓。涂引步兵恸，景放孙公啸。丹壑媚遐粗，晶日扃繁耀。言豁区中瞩，流览烟际峤。缥蕊春湍激，翳萝苍崿峭。绀碧森孤塔，窈冥极横眺。殷涛荡远树，霸气敛残曜。叹往观川逝，乘时诧电跃。庶保伯鸾逸，毋召鸱彝诮。斸药惬行歌，倾樽耽埋照。贫贱理足悦，幽讨历众妙。繁阴岂滞阻，霞客此同调。
雨中抵玉山·其一
作者：龚鼎孳
朝代：明
体裁：五言律诗

细石沾泥滑，危峰入雾沉。孤青时隐见，群木倍阴森。霜果红惊眼，风萝袅出林。长桥倾圮后，侧想戒临深。
雨中抵玉山·其二
作者：龚鼎孳
朝代：明
体裁：五言律诗

入城疑在野，萋藿满中衢。兵退支新屋，人贫急旧租。依依乡话久，惨惨暮山孤。畏说征南旅，千村仆已痡。
雨中泛舟看花因至道公方丈仍用前韵
作者：龚鼎孳
朝代：明
体裁：七言律诗

乘兴真成访戴游，凭高烟景澹如秋。半塘花送蓬窗湿，一寺钟含藓树幽。斋日笋蔬欣共饱，馀生瓢笠我何求。轻舟不惜频来往，沧海滔滔正急流。
雨中秋岳先以病去湖上赋怀
作者：龚鼎孳
朝代：明
体裁：七言律诗

烟涨西泠水驿平，雨昏吴舫送孤征。到门客喜双峰共，别路花无一日晴。愁病文园非慢世，乾坤吾土未休兵。相逢多难重离索，细草垂杨忍尽生。
雨中花·残梅同秋
作者：龚鼎孳
朝代：明

半捻银梨云乍瘦。一带碧栏风欲皱。问月似芳魂，池怜春影，可记横斜候，幽磬押帘灯火后。霞帐薄寒香透。渐花怯笼屏，人慵倚笛，打叠风光漏。
雨中花·残梅同秋岳作
作者：龚鼎孳
朝代：明
体裁：词

半捻银梨云乍瘦。一带碧、栏风欲皱。问月似芳魂，池怜春影，可记横斜候。幽磬押帘灯火后。霞帐薄寒香透。渐花怯笼屏，人慵倚笛，打叠风光漏。
雨中集书云视笑轩·其一
作者：龚鼎孳
朝代：明
体裁：七言律诗

闲阶日似小年长，车马尘容洞壑藏。人在树间偏绿净，草生池上更空香。浓阴雨过侵书幌，曲涧风回响石梁。安得乘凉呼皓月，忧天有暇纵吾狂。
雨中集书云视笑轩·其二
作者：龚鼎孳
朝代：明
体裁：七言律诗

官蛙两部语何长，五月柴门万籁藏。客好频来原不熟，花深难辨是谁香。幽林岸帻天疏豁，世事衔杯兴陆梁。灯火转添亭馆寂，夜阑消得酒人狂。
雨中饮金紫汾给谏寓园奉陪吴江公
作者：龚鼎孳
朝代：明
体裁：七言律诗

十年三醉疏林下，更快新凉此度过。素屋幽窗随地好，园荷高柳即今多。围墙树黑邻阴夜，急雨雷翻水面波。太传襟怀开别墅，把棋潇洒问清歌。
雨发饶江
作者：龚鼎孳
朝代：明
体裁：七言绝句

碧净波涵翡翠毛，莽苍云断赭山高。轻舟忽过悬崖下，蹴起寒江一尺涛。
雨后圣秋约至慈仁寺同次德夜集·其一
作者：龚鼎孳
朝代：明
体裁：五言律诗

薄醉仍高屐，僧寮二仲停。野云穿树湿，山雨洗霞青。暑退如蠲病，杯深欲下星。松风隔朝市，或许懒夫听。
雨后圣秋约至慈仁寺同次德夜集·其二
作者：龚鼎孳
朝代：明
体裁：五言律诗

卜昼长松下，今来又暮钟。酒能呼素月，兴肯负苍龙。林色回虚牖，苔痕入乱蛩。夜凉尘事息，物外一从容。
雨后将抵饶江·其一
作者：龚鼎孳
朝代：明
体裁：七言绝句

晚霁山衔落照迟，水禽对对戏沦漪。饶江渐近溪深碧，邓艾兵过剑阁时。
雨后将抵饶江·其三
作者：龚鼎孳
朝代：明
体裁：七言绝句

滚滚惊沙走急雷，青苍一壑镜中开。分明翠黛临妆好，半晌文君薄怒回。
雨后将抵饶江·其二
作者：龚鼎孳
朝代：明
体裁：七言绝句

交阴老树倚岩坰，石屿浮烟峙绿萍。翻爱遥天飞急雨，江峰还似越峰青。
雨后将抵饶江·其四
作者：龚鼎孳
朝代：明
体裁：七言绝句

风恬鱼鸟一愁无，剥笋泉倾玉雪孤。村酒买来高卧足，国恩真自满江湖。
雨后看 其一 误佳期
作者：龚鼎孳
朝代：明
体裁：词

雨被绿杨黏住。月恋红扉乍吐。帘香透隙似黄昏，博得当风顾。梧犬吠初星，花鸭喧清露。明朝草色太殷勤，衬贴淩波步。
雨后看 其二 菩萨蛮
作者：龚鼎孳
朝代：明
体裁：词

岚光倒影金波织。洞箫吹散孤云碧。吴越此南楼。遮灯有莫愁。回廊人小立。漏箭催何急。送月两三程。湿莺低柳亭。
雨后见月
作者：龚鼎孳
朝代：明
体裁：五言律诗

庭柯新雨散，一雁过高楼。天地犹金甲，关山近玉钩。薄寒侵捣练，深露揽征裘。抱叶蝉曾噪，凄清可耐秋。
雨后过友沂楼头同洞翁仲调饮中分韵
作者：龚鼎孳
朝代：明
体裁：七言律诗

作赋谁称屈宋才，高斋今雨客能来。漏深曲巷疏灯合，屐踏春泥薄醉回。各有旅愁迟倚榻，相怜花事勇衔杯。芳时惜别兵戈里，莫遣怀人晚上台。
雨后过辟疆寓斋听小奚度曲是为友沂故居因并寄怀·其一
作者：龚鼎孳
朝代：明
体裁：七言律诗

冲泥人过草玄亭，仲蔚蓬蒿隔院青。生遏春云弦上曲，难沉闺梦井中瓶。情移楚水幽人瑟，夜聚名山处士星。莺燕并喧花雨急，悲歌莫遣旅愁醒。
雨后过辟疆寓斋听小奚度曲是为友沂故居因并寄怀·其三
作者：龚鼎孳
朝代：明
体裁：七言律诗

渭雨频看折柳条，扬州三月听吹箫。人来正爱清樽近，花落今知客路遥。绮阁梦回怜笑语，名山春好待耕樵。青灯几照双鱼字，目送浔阳已上潮。
雨后过辟疆寓斋听小奚度曲是为友沂故居因并寄怀·其二
作者：龚鼎孳
朝代：明
体裁：七言律诗

美人谁信满堂多，对酒魂销子夜歌。兰芷地愁江雁远，芙蓉颊忆海云酡。时穷竟合谋欢老，情至终如善怨何。楼阁暮寒丝竹动，春阴南去接湘波。
雨后过辟疆寓斋听小奚度曲是为友沂故居因并寄怀·其四
作者：龚鼎孳
朝代：明
体裁：七言律诗

春尽难看杜曲花，醉吟吾欲老烟霞。乌啼芳树非无泪，燕聚空梁亦有家。司马倦游馀酒债，求羊留径在天涯。千秋顾曲推名士，铜雀东风起绛纱。
雨夜伯紫其年小饮春帆即席分韵
作者：龚鼎孳
朝代：明
体裁：七言律诗

红烛空堂夜欲分，劝君须醉且留君。最怜孤客听秋雨，却喜佳人合暮云。作黍竟来龙凤僻，还山原有鹭鸥群。莫辞华发谋欢晚，野哭千村旧饱闻。
雨宿南华方丈
作者：龚鼎孳
朝代：明
体裁：七言绝句

细雨空阶滴五更，莲房漏水最分明。布衾一夜春风煖，销尽黄尘万里情。
雨抵赣江·其一
作者：龚鼎孳
朝代：明
体裁：七言绝句

海天花事已阑珊，舞蝶啼莺绕画栏。不信岭云才北向，雕笼鹦鹉怯春寒。
雨抵赣江·其三
作者：龚鼎孳
朝代：明
体裁：七言绝句

珠江花鸟载归船，月黑春潮急雨悬。却忆吴山飞玉雪，暗香人瘦绿窗前。
雨抵赣江·其二
作者：龚鼎孳
朝代：明
体裁：七言绝句

轻罗争试锦灯游，榴蕊香兼紫葚浮。今日春阴连嶂黑，开箱重理犯霜裘。
雨阻不克登鸡笼山却简于皇
作者：龚鼎孳
朝代：明
体裁：五言律诗

深雨回孤辙，真虚一日秋。何山落叶下，入暮片鸿愁。囊屡倾霜蟹，天应妒野鸥。还期风日霁，携杖最高头。
雨集愚公仅三斋中即席同孝威赋分得九青韵
作者：龚鼎孳
朝代：明
体裁：五言排律

草色牵游袂，萧萧六代青。樽罍千里合，离乱一身经。争解芳兰佩，相怜槁木形。鸥盟分几席，渔父饱清醒。深夕来江雨，高斋卧客星。荷轻翻露叶，荻蚤画秋汀。两部蛙何语，三更蝉可听。凉新云液碗，灯绿水精屏。古磴长栖藓，虚台一过萤。河山谁采蕨，天地此浮萍。竹下人无恙，柴门夜不扃。接䍦甘笑简，皂帽已输宁。白眼容疏放，频过倒玉瓶。
雨集慈仁海棠花下再送彦远同伯紫作
作者：龚鼎孳
朝代：明
体裁：古风

紫丝幛幕飞黄沙，狂风未折开元花。素交欲别春又尽，鬓毛一夕生霜华。空庭两株各红玉，沈香倾国千人誇。离宫铃索销魂处，羯鼓一声翻柳絮。凄凉烟雨自黄昏，啼莺憔悴衔愁去。忆昔鸳鸯戏芳渚，背花小立雕阑语。凤笙绛烛乐华年，乌桕频啼天未曙。慧心句就寒香出，隐君梦与梅花密。蛾眉独立临春山，金羁应悔天涯失。寒闺亦解钟期音，博山沈水双双心。长卿酒垆不得意，芙蕖爱有青桐琴。君归好向琼窗说，谢家把臂堪中林。西陵松枯兰露竭，河渚之约千春深。青门挥袂来朝始，故人万里心如此。冒雨看花不等閒，酒阑歌哭知谁是。
雪中南海子奏事和杜纯一少司马韵·其一
作者：龚鼎孳
朝代：明
体裁：五言律诗

驰道出长杨，鸣鞭玉辂傍。鲦衔冰濯濯，钟度月茫茫。兆岂非熊吉，书因谏猎长。雪高封蔀屋，襆被鬓先苍。
雪中南海子奏事和杜纯一少司马韵·其二
作者：龚鼎孳
朝代：明
体裁：五言律诗

王道徵灵囿，豳风忾旧都。此方无赤地，终古羡黄图。农事能消战，刑书或用儒。天颜开羽猎，还许述艰虞。
雪中集雪航斋书夏山榛扇·其一
作者：龚鼎孳
朝代：明
体裁：五言律诗

寒阴悽短晷，觞酌见情亲。自得閒中味，应无失意人。寒檐低易雪，孤树老难邻。翻畏增丝竹，欢多或损神。
雪中集雪航斋书夏山榛扇·其二
作者：龚鼎孳
朝代：明
体裁：五言律诗

水华飞密坐，疑陟万峰巅。几客来深巷，何年返秫田。清歌孤愤后，薄醉早梅边。却怪山阴夜，空回兴尽船。
雪中驾幸南苑纪事和梅村宫坊
作者：龚鼎孳
朝代：明
体裁：七言律诗

玉几深宵惕晏安，甘泉密雪扈雕鞍。三驱金鼓熊罴震，七萃彤弧士女看。占岁白浮云子碗，射生红迸水晶盘。侍臣谁奏相如赋，多恐天衣五夜寒。
雪后古古檗子础日子寿方虎荆名遥集康侯锡鬯湘草武曾纬云竹涛青藜仲调谷梁武庐同集小斋古老限社韵即席四首是日稚儿初就塾·其一
作者：龚鼎孳
朝代：明
体裁：七言律诗

湖海衔杯总岁星，金人此口不须铭。花前红烛垂双穗，雪后寒光积一庭。到眼风尘高枕过，频年聚散白头经。呼儿诵读从吾拙，勿避陈咸睡触屏。
雪后古古檗子础日子寿方虎荆名遥集康侯锡鬯湘草武曾纬云竹涛青藜仲调谷梁武庐同集小斋古老限社韵即席四首是日稚儿初就塾·其三
作者：龚鼎孳
朝代：明
体裁：七言律诗

扁舟结伴已晨星，归访江皋瘗鹤铭。春水凫鸥原傍舍，赤云鹓鹭尽充庭。閒身送日逃三雅，薄宦传家笑一经。风急古檐飞霰入，玉龙击碎水精屏。
雪后古古檗子础日子寿方虎荆名遥集康侯锡鬯湘草武曾纬云竹涛青藜仲调谷梁武庐同集小斋古老限社韵即席四首是日稚儿初就塾·其二
作者：龚鼎孳
朝代：明
体裁：七言律诗

屋角冰残似缀星，兴深颂酒废觞铭。鱼从冻后来滦水，橘爱霜多摘洞庭。万里客心归自卜，千盘畏路老全经。藜床脱粟还投辖，却羡谁家六曲屏。
雪后古古檗子础日子寿方虎荆名遥集康侯锡鬯湘草武曾纬云竹涛青藜仲调谷梁武庐同集小斋古老限社韵即席四首是日稚儿初就塾·其四
作者：龚鼎孳
朝代：明
体裁：七言律诗

车骑天街欲乱星，愚公只守研山铭。朋徒肯使同于野，楛矢何烦责不庭。已报期门回急雪，谁将石碣补遗经。醉馀自裂巾箱草，枯树空支曲脚屏。
雪后圣秋园次同过春帆用明月照积雪五字为韵·其一
作者：龚鼎孳
朝代：明
体裁：古风

高城澹寒日，檐隙山微明。我友蹑屐来，苍然非世情。开轩对枯树，清欢已复生。
雪后圣秋园次同过春帆用明月照积雪五字为韵·其三
作者：龚鼎孳
朝代：明
体裁：古风

霜菊媚澄潭，当时影相照。讵意京雒间，饥鹤亦群啸。太息语朔风，天涯此同调。
雪后圣秋园次同过春帆用明月照积雪五字为韵·其二
作者：龚鼎孳
朝代：明
体裁：古风

衔杯逼短景，林杪出孤月。白榆何灿烂，浮云霁双阙。万里一寒辉，萧萧鉴华发。
雪后圣秋园次同过春帆用明月照积雪五字为韵·其五
作者：龚鼎孳
朝代：明
体裁：古风

皎皎云中月，皑皑庭际雪。凄凄沙柳断，淰淰河冰结。行行岁复遒，但醉勿言别。
雪后圣秋园次同过春帆用明月照积雪五字为韵·其四
作者：龚鼎孳
朝代：明
体裁：古风

世态日以多，繁忧日以积。辛苦得閒身，不饮更奚益。请看田窦门，谁者旧宾客。
雪后奏事南海子·其一
作者：龚鼎孳
朝代：明
体裁：七言绝句

寒城车骑易黄昏，积雪高原隐烧痕。一缕吹烟斜绕寺，望中知是小红门。
雪后奏事南海子·其三
作者：龚鼎孳
朝代：明
体裁：七言绝句

南苑波连太液池，按鹰风急玉笳随。白头宫监犹能说，閒过天崇两庙时。
雪后奏事南海子·其二
作者：龚鼎孳
朝代：明
体裁：七言绝句

铜扉夜捲翠旗风，虬箭霜沉五柞宫。长使玉阶无指鹿，不妨金殿自当熊。
雪后奏事南海子·其四
作者：龚鼎孳
朝代：明
体裁：七言绝句

汉殿文章重上林，凌云陪辇事难寻。樽前一曲歌招隐，输与山阴雪兴深。
雪后岱观孝威同集春帆用少陵韵·其一
作者：龚鼎孳
朝代：明
体裁：五言律诗

暮鼓喧严徼，江船忆钓翁。栖乌寒绕树，代马劲嘶风。发短愁俱白，灯深醉不红。薄阴终见睨，飘泊任高空。
雪后岱观孝威同集春帆用少陵韵·其二
作者：龚鼎孳
朝代：明
体裁：五言律诗

庭柯摇落后，霜霰况缤纷。不动孤峰月，能晴万壑云。龙蛇春事近，鸿雁客心闻。岂意袁安卧，柴扉闭数君。
雪后岱观孝威同集春帆用少陵韵圣秋初度即和其见赠诗四首·其一
作者：龚鼎孳
朝代：明
体裁：五言律诗

明月长安夜，春云动绮筵。即知求骏地，难稳卧龙年。岁鼓喧花胜，天香润彩笺。联娟宫黛色，矜惜玉台前。
雪后诸同人集寓斋送与治尔止伯紫半千还白门·其一
作者：龚鼎孳
朝代：明
体裁：七言律诗

作客何堪送客归，寒檐雨挟晚霜飞。江深古驿连淮树，潮拥征桡溅褐衣。湖海扁舟人自并，蓬蒿生事俗相违。灯前短鬓看仍惜，兵甲能令尺素稀。
雪后诸同人集寓斋送与治尔止伯紫半千还白门·其二
作者：龚鼎孳
朝代：明
体裁：七言律诗

花发铜驼燕不归，旅鸿犹傍战场飞。长携故老青山泪，一洒空林白袷衣。雨雪渐伤年岁往，风尘终喜姓名违。移舟莫向新亭路，王谢河山叹亦稀。
雪堂先生自章门以近诗垂示兼索和报即次来韵·其一
作者：龚鼎孳
朝代：明
体裁：五言律诗

搏膺当世难，携手哭途穷。共阅弹棋局，难争握槊功。铜街移戍角，锦缆假江风。三径凭摇落，萧条此意同。
雪堂先生自章门以近诗垂示兼索和报即次来韵·其七
作者：龚鼎孳
朝代：明
体裁：五言律诗

白云迷故麓，青烧掩寒扉。乌痛风中树，鸥惊海上机。天高闻蟋蟀，霜重老伊威。暗忆陈情表，伤心对落晖。
雪堂先生自章门以近诗垂示兼索和报即次来韵·其三
作者：龚鼎孳
朝代：明
体裁：五言律诗

世态凭荆棘，家风本藿藜。醉乡逃虎豹，高枕咏蝤蛴。天鉴灵均泪，人看董卓脐。春愁连骑日，宫柳拂鸣鹂。
雪堂先生自章门以近诗垂示兼索和报即次来韵·其九
作者：龚鼎孳
朝代：明
体裁：五言律诗

世已难周党，吾诚逊屈原。同心纷易失，往事郁难论。白雪留鸿响，青山妒屐痕。蛾眉双掩泣，不是怨长门。
雪堂先生自章门以近诗垂示兼索和报即次来韵·其二
作者：龚鼎孳
朝代：明
体裁：五言律诗

风雨荒原夜，迢迢策杖从。城云残百战，燐火逼孤踪。谁缚冥鸿翼，长惭石户农。章门薇蕨路，万仞削芙蓉。
雪堂先生自章门以近诗垂示兼索和报即次来韵·其二十
作者：龚鼎孳
朝代：明
体裁：五言律诗

安稳惟渔父，行藏莫卜詹。酒垆閒毕卓，花梦恼江淹。细雨楼中笛，斜阳柳外帘。无穷师友债，钟鼓正清严。
雪堂先生自章门以近诗垂示兼索和报即次来韵·其五
作者：龚鼎孳
朝代：明
体裁：五言律诗

乱后亲知己，天涯散酒人。落花才一曲，芳草自千春。避俗存风格，还山让隐沦。柴桑萝月在，潇洒问湖滨。
雪堂先生自章门以近诗垂示兼索和报即次来韵·其八
作者：龚鼎孳
朝代：明
体裁：五言律诗

味偏同草木，人苦费耘锄。甘受微名累，难令故态除。龙门高截嵲，嵇性老萧疏。好谢云霄侣，穷愁各著书。
雪堂先生自章门以近诗垂示兼索和报即次来韵·其六
作者：龚鼎孳
朝代：明
体裁：五言律诗

几年身世恨，清泪堕荒陂。风定秋笳满，人归旧垒移。鼎铛谁煮鹤，文绣久怜牺。千载荆高血，峥嵘易水湄。
雪堂先生自章门以近诗垂示兼索和报即次来韵·其十
作者：龚鼎孳
朝代：明
体裁：五言律诗

脱屣烟霄意，游仙路亦宽。最怜孤愤士，都作六朝看。身许红窗隐，啼伤绛蜡乾。长安车马客，颠倒诮皮冠。
雪堂先生自章门以近诗垂示兼索和报即次来韵·其十一
作者：龚鼎孳
朝代：明
体裁：五言律诗

龙卧思伊吕，居然伯仲间。一歌衰凤去，万事耦耕闲。金翟凄垂露，云霄勇触蛮。沈郎愁最甚，无福学痴顽。
雪堂先生自章门以近诗垂示兼索和报即次来韵·其十七
作者：龚鼎孳
朝代：明
体裁：五言律诗

奇僻埋缃素，微躯辱汗青。半生游侠传，一榻太玄经。罪在雠魑魅，天应照黝冥。向来狂烂熳，歌啸满旗亭。
雪堂先生自章门以近诗垂示兼索和报即次来韵·其十三
作者：龚鼎孳
朝代：明
体裁：五言律诗

莫过投金濑，寒心问遁逃。道穷波浪阔，俗薄鬼神劳。堆血平原绣，藏身公瑾醪。无家同旅雁，最记北风高。
雪堂先生自章门以近诗垂示兼索和报即次来韵·其十九
作者：龚鼎孳
朝代：明
体裁：五言律诗

恩重翻成敌，盟寒岂复寻。鲍知真忝窃，祢墨总消沉。过为多情受，心因涉世深。黄金台畔草，冷笑到如今。
雪堂先生自章门以近诗垂示兼索和报即次来韵·其十二
作者：龚鼎孳
朝代：明
体裁：五言律诗

磊落任安报，交情万古悬。如何国士血，同洒恨人天。茎露虚仙液，河梁揖马鞭。茂陵风雨后，蹭蹬讶丁年。
雪堂先生自章门以近诗垂示兼索和报即次来韵·其十五
作者：龚鼎孳
朝代：明
体裁：五言律诗

铃索翻天宝，宫云压建章。麒麟难入画，鹦鹉最衔伤。白眼空馀子，黄冠得故乡。桃源知近远，渐欲话耕桑。
雪堂先生自章门以近诗垂示兼索和报即次来韵·其十八
作者：龚鼎孳
朝代：明
体裁：五言律诗

露湿青枫岸，天低络纬舟。两年双作客，万古一悲秋。去国同萧瑟，还家判喜愁。玉关铙吹咽，容易说封侯。
雪堂先生自章门以近诗垂示兼索和报即次来韵·其十六
作者：龚鼎孳
朝代：明
体裁：五言律诗

王粲欣吾土，徐陵感远征。故交今万里，风雪欲三更。醉里鸣笳曲，鸿边击筑声。怀人梅正发，徙倚到参横。
雪堂先生自章门以近诗垂示兼索和报即次来韵·其十四
作者：龚鼎孳
朝代：明
体裁：五言律诗

径僻寒花绕，窗深缘雪遮。画帘翻翠羽，奇字煮丹砂。巢许踪何往，徐苏韵不遐。柴门车骑寂，竟榜白鸥家。
雪堂先生自章门以近诗垂示兼索和报即次来韵·其四
作者：龚鼎孳
朝代：明
体裁：五言律诗

万国征旗后，何人指泰阶。南枝犹雪霰，吾道总烟霾。细雨春锄蕨，江村晚负柴。馀生容寄傲，庾信肯天涯。
雪夜长椿寺为文漪礼忏感悼四首·其一
作者：龚鼎孳
朝代：明
体裁：七言绝句

栖栖贫病对风尘，衣马閒过杜曲春。肠断啼猿闻不得，三年三哭少年人。
雪夜长椿寺为文漪礼忏感悼四首·其三
作者：龚鼎孳
朝代：明
体裁：七言绝句

花外摇鞭柳市东，狭斜丝管易春风。不知衰草斜阳里，可有朱楼系玉骢。
雪夜长椿寺为文漪礼忏感悼四首·其二
作者：龚鼎孳
朝代：明
体裁：七言绝句

雪压松寮岁已遒，粥鱼灯火泪难收。可怜青鬓偏黄土，尚有痴人恼白头。
雪夜长椿寺为文漪礼忏感悼四首·其四
作者：龚鼎孳
朝代：明
体裁：七言绝句

吴咏亭边忆踏歌，尺书招隐愧蹉跎。自今愁见青溪月，三径人归落叶多。
雪航侍御还朝·其一
作者：龚鼎孳
朝代：明
体裁：七言律诗

青霜一夕起鸳班，有客乘骢万里还。苜蓿夜肥西极马，葡萄秋入玉门关。盛名博望槎同远，往事朱游槛独攀。长为膺滂生意气，盈廷卿相已摧颜。
雪航侍御还朝·其三
作者：龚鼎孳
朝代：明
体裁：七言律诗

寒宵对酒月如霜，秉烛重看鬓欲苍。荐墨尚烦存北海，奉囊人尽傲东方。百年计白云霄拙，九折心惊道路长。实戏客嘲君莫问，故山松桂未全荒。
雪航侍御还朝·其二
作者：龚鼎孳
朝代：明
体裁：七言律诗

几年风采忆簪裾，江海应宽礼法疏。问乐敢忘吴季札，回车终望蔺相如。都亭好揽清流辔，公府恒愁痛哭书。薋菉进前防侧目，当门兰已不禁锄。
雪航侍御还朝·其五
作者：龚鼎孳
朝代：明
体裁：七言律诗

与客谈诗太华峰，姓名犹自记疏慵。一时词苑推神骏，天下文心忌似龙。对酒远怀嵩少月，放歌同听未央钟。知君不浅过逢兴，三径蓬蒿懒更封。
雪航侍御还朝·其四
作者：龚鼎孳
朝代：明
体裁：七言律诗

天门蹀躞纵金羁，老骥穷涂总莫悲。楚客已闻歌凤德，汉宫无计改蛾眉。夔龙大业群公奋，猿鹤心期旧侣知。凭仗绨袍风义在，容吾踪迹老鸱彝。
雪航寓中看演玉镜台传奇·其一
作者：龚鼎孳
朝代：明
体裁：七言律诗

狂狷千秋不可裁，风流标映白兰台。六朝文士誇吴会，一日中原散楚材。乐府巧分团扇笑，博山香傍绿樽回。玉箫金管伤心丽，蓬鬓愁偏此夕开。
雪航寓中看演玉镜台传奇·其二
作者：龚鼎孳
朝代：明
体裁：七言律诗

绮阁烟花散后庭，行云犹自绕秦青。西园客共铜驼月，北海樽横柱史星。鹦鹉梦回狂似昨，杜鹃春远泪交零。徵歌骂座原同调，不用金人口铸铭。
雪航席上同高秋岳限韵·其一
作者：龚鼎孳
朝代：明
体裁：五言律诗

闭门愁雨雪，失路狭樵渔。命薄文章累，时危井灶墟。酒人骄夜柝，花事兆肩舆。一座江南意，何辞逐客书。
雪航席上同高秋岳限韵·其三
作者：龚鼎孳
朝代：明
体裁：五言律诗

远志悲浮梗，良箴拜溺灰。世能尊绛灌，天亦厌邹枚。生事留鸿雪，奇言奋蛰雷。故山青烧断，蜡屐及春回。
雪航席上同高秋岳限韵·其二
作者：龚鼎孳
朝代：明
体裁：五言律诗

畏人欣失马，避难怯闻鸡。乡路烽烟外，春阴城阙西。馀生閒似梦，斋日醉如泥。弋客劳缯缴，吾伤枳棘栖。
雪航席上同高秋岳限韵·其四
作者：龚鼎孳
朝代：明
体裁：五言律诗

明月铜驼路，何人问寝园。茂陵书自少，宣室语犹温。恋客栖金马，伤春度玉门。天涯芳草发，曾许殢王孙。
雪航招饮邸中醉归即事限韵
作者：龚鼎孳
朝代：明
体裁：七言律诗

夹路清霜下古藤，酒狂舌在兴堪乘。金台筑奏三更月，柏府风凝万壑冰。入夜飞鸿催短发，故乡人影乱秋灯。醉馀玩世还孤愤，捉臂浇愁问紫绫。
霍鲁斋侍郎奉命视河
作者：龚鼎孳
朝代：明
体裁：七言律诗

风清枢幄九河滨，许国群推稷契身。军府转输留伟略，中原璧马问劳人。十年发卒迷龙首，三策论功仗虎臣。开济盈廷资大计，早携羽节上星辰。
青溪中秋诸子宴集吴咏亭·其一
作者：龚鼎孳
朝代：明
体裁：七言律诗

河山烟树旧新亭，钟阜云偏对酒青。有客匡床携好月，到门疏竹带秋星。南枝梦稳投林鹊，团扇风微隔幔萤。肯负桂丛招隐约，十年江海怨飘零。
青溪中秋诸子宴集吴咏亭·其三
作者：龚鼎孳
朝代：明
体裁：七言律诗

菟裘初卜五湖东，四海心期薜荔中。凉入关河天似水，楼开砧杵夜当风。寒鸿捎堞斜侵柳，露鹤移更澹警桐。罢酒苍茫深伫立，云帘烟雾等閒空。
青溪中秋诸子宴集吴咏亭·其二
作者：龚鼎孳
朝代：明
体裁：七言律诗

桥外秋光散碧溪，林中花碍葛巾低。盛名总向青樽合，往事难消绛蜡啼。急管哀丝分鹤涧，博山沉水记乌栖。逢欢莫惜淹虬箭，玉树钟残绮阁西。
青溪中秋诸子宴集吴咏亭·其四
作者：龚鼎孳
朝代：明
体裁：七言律诗

垂老行藏倦倚楼，青霞锦树世销愁。一轮霁得千峰助，万里天同两鬓秋。铁甲沧江停转战，玉箫中夜美清游。总持文藻东山屐，上客风流起石头。
青玉案·虎丘踏月用贺方回春暮韵
作者：龚鼎孳
朝代：明

金阊个是迷香路，又月底、移船去。风定石坪笙管度。吴王虹剑，贞娘珠粉，儿女英雄处。草痕短薄荒祠暮。入望寒山夜钟句。自负多情天应许。要离事网，馆娃人去，一阵催花雨。
青玉案·虎邱踏月，用贺方回春暮韵
作者：龚鼎孳
朝代：明
体裁：词

金阊个是迷香路。又月底、移船去。风定石坪笙管度。吴王虹剑，贞娘珠粉。儿女英雄处。草痕短薄荒祠暮。入望寒山夜钟句。自负多情天应许。要离事往，馆娃人去。一阵催花雨。
韦子寅太守自四明贻书垂问兼辱见招赋谢二首·其一
作者：龚鼎孳
朝代：明
体裁：七言律诗

绕阁云峰伏枕平，惊闻双鲤破柴荆。左司典郡风流远，长孺传经相业成。北府旌旗阴昼合，南楼参佐月秋清。敢云相马曾玄赏，龙卧何人拟大名。
韦子寅太守自四明贻书垂问兼辱见招赋谢二首·其二
作者：龚鼎孳
朝代：明
体裁：七言律诗

使君五马立城隅，阊阖天高起凤雏。一别楚江分燧火，十年书札到菰芦。绋袍喜借开尊色，旧雨难忘折简呼。公辅即今繇郡国，班荆或恐滞潜夫。
韩侯钓台二首·其一
作者：龚鼎孳
朝代：明
体裁：古风

长淮捲阴风，秋草何历历。韩侯起布衣，一饿奋天策。蒯生诚善谋，胯下讵非德。失著在依人，徘徊项刘奕。
韩侯钓台二首·其二
作者：龚鼎孳
朝代：明
体裁：古风

井陉建旗鼓，凭轼摧齐城。诸侯尽惴恐，宁羡真王荣。功成身菹醢，祸福莫与京。至今千金饭，遗恨五鼎烹。
韩侯钓台二首严子方贻将随其尊人给谏公归武林留诗见赠和荅原韵四首·其一
作者：龚鼎孳
朝代：明
体裁：古风

天马蹀躞来，权奇恣龙性。四蹄忽雷雹，万里刷犹劲。譬彼金闺彦，英风飒谣咏。皑皑璧月吐，粲粲朱苹映。排荡金石心，曹刘遂季孟。努力骋修涂，六辔轨已正。
韩圣秋庭中见霜菊用鲍明远霜中能作花为韵·其一
作者：龚鼎孳
朝代：明
体裁：古风

寒潭扃幽户，竹树森成行。萧然九秋姿，重荐君子堂。上有林中月，下有地上霜。
韩圣秋庭中见霜菊用鲍明远霜中能作花为韵·其三
作者：龚鼎孳
朝代：明
体裁：古风

秉烛照疏放，傲岸恒自矜。违世媚幽独，吾以欣吾朋。皓首大泽间，其愚安可能。
韩圣秋庭中见霜菊用鲍明远霜中能作花为韵·其二
作者：龚鼎孳
朝代：明
体裁：古风

群卉凄已歇，独立当严风。匪无过时伤，所得在固穷。岁寒失知音，埋没蔓草中。
韩圣秋庭中见霜菊用鲍明远霜中能作花为韵·其五
作者：龚鼎孳
朝代：明
体裁：古风

柴桑去我远，处士归无家。爱此晚暮情，冰雪静不哗。君见松与柏，信怜桃李花。
韩圣秋庭中见霜菊用鲍明远霜中能作花为韵·其四
作者：龚鼎孳
朝代：明
体裁：古风

物候旦夕殊，寒梅开已落。皑皑清露心，含芳振岩壑。草木有懦顽，闻风庶能作。
韩大令叔夜将之永嘉值其初度同伯紫赋赠
作者：龚鼎孳
朝代：明
体裁：七言律诗

永嘉岩壑擅江东，羡汝啼莺逐短篷。隔岁寺寒残叶后，过春衙放晓山中。清樽且快花时雪，战鼓行回海国风。伐木兴分康乐屐，烟霞吾懒尚能同。
顺风过丰城
作者：龚鼎孳
朝代：明
体裁：五言律诗

欹侧盘涡急，乘风兴转增。江城过倚篴，夜桨减张灯。水阔峰痕隐，寒轻地气蒸。斗间龙故跃，拂拭几人曾。
顾右民以澹心书至赋此代报庶知中散懒慢之致兼悉骑省閒居之情也
作者：龚鼎孳
朝代：明
体裁：五言律诗

道归堂上客，尺素入春疏。问雁双看鬓，何山独著书。江花晴后落，香草谷中锄。愁思宽平子，吾将赋遂初。
顾赤方以楚士滞吴颇艰就试近客广陵不得意贻诗相订将为武林之游因寄答·其一
作者：龚鼎孳
朝代：明
体裁：五言律诗

病起谁投札，还吴顾彦先。薄游迟赠妇，失兴阻回船。列戟诸侯第，鸣筝估客筵。诗书全挂壁，万一此曹怜。
顾赤方以楚士滞吴颇艰就试近客广陵不得意贻诗相订将为武林之游因寄答·其三
作者：龚鼎孳
朝代：明
体裁：五言律诗

乾坤无狗监，天意厄长杨。赋已千金就，家犹四壁荒。老亲同短铗，白眼负空囊。宁遇黄江夏，能嗔鼓吏狂。
顾赤方以楚士滞吴颇艰就试近客广陵不得意贻诗相订将为武林之游因寄答·其二
作者：龚鼎孳
朝代：明
体裁：五言律诗

金阊春草色，挥涕忽秋云。江海方横甲，风尘岂识君。苍鹰饥欲斗，征雁远难群。寥落书生耳，清砧不可闻。
顾赤方以楚士滞吴颇艰就试近客广陵不得意贻诗相订将为武林之游因寄答·其四
作者：龚鼎孳
朝代：明
体裁：五言律诗

公车书欲上，无策抵金门。南国回秋扇，江烽断客魂。青云失路计，国士几人恩。海岳翻飞急，寒暄态勿论。
顾赤方以楚士滞吴颇艰就试近客广陵不得意贻诗相订将为武林之游因寄答留别冷心棻郡伯即和其宴集湖舟韵·其一
作者：龚鼎孳
朝代：明
体裁：五言律诗

曰归期自改，秋老别离心。江柳寒堪折，吴帆月易阴。怀人峨岭雪，罢酒晚鸿吟。早辍东山屐，乾坤战伐深。
顾赤方别去二日忽复见梦枕上口占
作者：龚鼎孳
朝代：明
体裁：五言律诗

梦回惊子在，失喜唤邻舟。黄叶鸣江雨，征鸿过驿楼。诗篇还畏友，聚散此穷秋。赖有过逢约，能宽别浦愁。
题严元复册子
作者：龚鼎孳
朝代：明
体裁：七言律诗

谡谡襟怀林下风，峨峨竟日抚孤松。青骢自畏冲泥出，丹壑真宜蹑屩从。过眼铜驼低落日，隔江锦树变吴峰。季鹰姓字渔樵识，为扫中林待短筇。
题何实小像
作者：龚鼎孳
朝代：明
体裁：七言绝句

金粟前身玉雪姿，谢公风致谪仙诗。休言瓢笠无馀事，多少苍生望活时。
题匡庐图
作者：龚鼎孳
朝代：明
体裁：古风

庐岳南纪重，彭蠡禹绩显。云松日青荧，水石自旋转。几年阻登顿，披帙恣仰俛。三泉既窅窕，七岭倍陵缅。瑶草耀金潭，石乳滴翠巘。攀萝侣猿猱，采药卧苔藓。想像山中人，丹壑独偃蹇。水墨恍淋漓，云烟异舒卷。即此是卧游，澄怀万虑遣。
题听山图次茶村韵·其一
作者：龚鼎孳
朝代：明
体裁：五言律诗

曲曲引前溪，层层烟树迷。山从青霭听，门傍白鸥低。日落喧渔艇，风清洗战鼙。遥怜杜陵叟，得句浣花西。
题听山图次茶村韵·其二
作者：龚鼎孳
朝代：明
体裁：五言律诗

地僻三间屋，人如万壑冰。弹琴丛桂发，阖户小童应。幽客凭歌啸，藏书足寝兴。但愁羔雁盛，逸兴不容乘。
题吴郎画像歌
作者：龚鼎孳
朝代：明
体裁：古风

二月我来明圣湖，延陵正握桐江符。角巾西还一聚首，楼船夜月闻歌呼。翩翩英妙称凤雏，小阮之外双秦珠。中有一人年最少，盘胸绣袄虹霞铺。金丸玉弝垂杨侧，众中身手人争识。仰天一笑堕青云，流莺乳燕无颜色。乍怪蓬蒿掩清昼，千言洒洒移时就。龙文虎气跃行间，鼓行而前争却走。是时湖山之客如晨星，吴郎玉节何亭亭。荀家鳞爪皆五采，韦氏门庭惟一经。亡何诸客纷纶至，江淮吴越通名字。斗酒旗亭并十千，画船鼓吹馀三四。花桨朝开罗带桥，芒鞋晚踏云屏寺。有时丝竹杂陈前，绛纱南部竞喧阗。银灯雁柱两行出，金缕一声齐可怜。吾曹酒行如流水，吴郎于中游戏耳。笑谈作使邯郸儿，所誉欣然骂亦喜。塞胸奇气聊尔为，磊砢历落从兹始。两月以前橐笔战诸郎，裒然郡邑推前行。一斑两斑惊豹见，异时风起雾涌万里之足安可当。秋风记昔明光殿，尊公初领凌云荐。锦鞭日醉曲江头，钤索伫翻红药院。青霜紫陌行骐驎，天街露尽珠帘面。甲申之春不可说，枉矢飞天阊阖折。铜龙月冷未央宫，千门万户挥清血。至今海内多遗老，尊公与我交长好。鸊鹈出匣会有期，折腰肯逐风尘道。吴郎吴郎，酒酣拔剑为君舞，君家先世相君吾举主。赐书尚满邺侯架，佩刀再耀三公府。不然上书指佞真男儿，批鳞蹈尾甘如饴。万仞之冈立威凤，豺狼惕息雷霆驰。朱云槛与郑公笏，君其接武清门规。不信试看图中之貌有如此，王谢家儿乌衣紫囊安足拟。
题善持君画兰
作者：龚鼎孳
朝代：明
体裁：七言律诗

帘开远岫碧烟平，倾国香中拥百城。密叶疏花纷自出，画帘琴几故多情。九秋空谷同餐露，百折当门竟写生。沅澧招魂风日在，年年春色报柴荆。
题善持君画罗袜梅花水仙
作者：龚鼎孳
朝代：明
体裁：七言绝句

雒妃乘露水云乡，疏影横斜月未央。林下美人回玉趾，倚阑亲写十三行。
题夏卤均思庐和黏都谏韵
作者：龚鼎孳
朝代：明
体裁：七言律诗

断云寒共夕阳低，万取风烟一哭迷。柏苦正摇天外梦，荻残长忆手中题。心为丙舍慈乌绕，头白春山杜宇啼。我亦鲜民惭负土，归飞独鸟羡提提。
题大寒楼即用二鸿原韵·其一
作者：龚鼎孳
朝代：明
体裁：七言律诗

片帆归尚及秋风，水因芦茭津树东。驾返名山留白氎，琴鸣石涧倚青桐。柴车挽借眠花犊，逸兴浓如饮涧虹。畏路岂容人炙手，万峰冰雪一明农。
题大寒楼即用二鸿原韵·其三
作者：龚鼎孳
朝代：明
体裁：七言律诗

茅斋小结乱云低，阴雪全封谷口栖。鹤破晚烟重洗衲，画开丹巘自藏梯。得归可许坚龙卧，此出聊如过虎溪。末俗风波销骨尽，惩羹吾亦学吹齑。
题大寒楼即用二鸿原韵·其二
作者：龚鼎孳
朝代：明
体裁：七言律诗

霜重卢龙折柳时，攀条不似昔年枝。客星初动青油舫，乡梦疑随碧月卮。采隐地犹宽战伐，移文人自未磷淄。肯嫌碧涧秋莼冷，多少风尘羡钓丝。
题大寒楼即用二鸿原韵·其四
作者：龚鼎孳
朝代：明
体裁：七言律诗

仙人终古好楼居，晋魏花迷洞口渔。静夜水香开白堕，草堂人远隔青徐。管宁海上藜穿榻，陶令门前柳覆舆。为约耦耕成小筑，间关眼已倦犀渠。
题孙大宣想园图·其一
作者：龚鼎孳
朝代：明
体裁：七言律诗

奇情不受壑丘拘，决策移山事岂愚。竟有烟霞生寂寞，欲如人代改斯须。横溪艇合随鸥出，绕屋风将选屐趋。金谷平泉萧瑟尽，幽栖掠得景中逋。
题孙大宣想园图·其三
作者：龚鼎孳
朝代：明
体裁：七言律诗

招隐无劳赋左思，卧游景物恣清奇。柴门烟月仍千古，江左楼台彼一时。松许著书偕晚岁，兰防当户发深悲。藜床蕨饭情何限，不尽蓝田画里诗。
题孙大宣想园图·其二
作者：龚鼎孳
朝代：明
体裁：七言律诗

某丘某水系遥思，标映林风物外姿。隋苑梦残花月路，杜陵天与草堂时。树犹如此愁宣武，菊不依人老义熙。玩世酒徒同倒载，采山先采习家池。
题孙沚亭太宰山雨楼图和陶公韵五首·其一
作者：龚鼎孳
朝代：明
体裁：古风

高云无定栖，乘风还故山。去来虽有时，乐哉望岫年。装驾指遥林，理楫汎素渊。开我池上楼，载耕陇畔田。海雨何苍苍，飞鸣来山间。石萝翳白昼，幽泉吐檐前。参差梧柳阴，延缘葭苇烟。远虹明绝涧，驯禽响层巅。馀事及丘壑，抱瓮了不閒。空堂松风生，抚枕殊萧然。
题孙沚亭太宰山雨楼图和陶公韵五首·其三
作者：龚鼎孳
朝代：明
体裁：古风

急流退良难，赐沐恩亦稀。丛兰荣中园，欣此远行归。招邀海上山，预整霞外衣。功成耦松乔，讵与前期违。
题孙沚亭太宰山雨楼图和陶公韵五首·其二
作者：龚鼎孳
朝代：明
体裁：古风

高人经世心，脱略谢尘鞅。方与家国事，恒结川岩想。车门行迹绝，琴樽谐独往。逢人问故园，薜荔一以长。老屋乱山中，丹雘不加广。铜池与金谷，无乃辱林莽。
题孙沚亭太宰山雨楼图和陶公韵五首·其五
作者：龚鼎孳
朝代：明
体裁：古风

落叶东都门，凉风生广陌。回望尘中子，磬折奚所适。归鸟恋旧柯，惜阴数晨夕。垂纶狎鸥戏，放歌驻驹隙。努力事丹嶂，弹指复行役。品藻托中林，一课烟霞绩。古之抱膝人，出处皆有益。
题孙沚亭太宰山雨楼图和陶公韵五首·其四
作者：龚鼎孳
朝代：明
体裁：古风

兰陔春日长，开筵聚邻曲。巾车一周览，强食万事足。深竹延筇杖，疏花散棋局。令子美含豪，清欢淹秉烛。山雨致自佳，时复爱晴旭。
题孟阳画有感虞山先生
作者：龚鼎孳
朝代：明
体裁：七言绝句

松圆诗画流传久，东涧风流好不忘。谁作耦耕耆旧传，绿尊红烛记山庄。
题方尔止姬人抱鸳图四首·其一
作者：龚鼎孳
朝代：明
体裁：七言绝句

不画当熊画抱鸳，翠蛾慷慨隐啼痕。大招早倩名香续，蹈海藏山自古魂。
题方尔止姬人抱鸳图四首·其三
作者：龚鼎孳
朝代：明
体裁：七言绝句

绿窗妆罢理高吟，绝代文章一赏音。痛哭青灯风雨夜，更无人识放歌心。
题方尔止姬人抱鸳图四首·其二
作者：龚鼎孳
朝代：明
体裁：七言绝句

素手生笼菜甲归，白头同采北山薇。珠袿玉屧寻常事，奇福难消老布衣。
题方尔止姬人抱鸳图四首·其四
作者：龚鼎孳
朝代：明
体裁：七言绝句

精卫平将大海填，宝刀犹傍玉台悬。冤亲不染莲花界，好涌香云自在天。
题施愚山画册
作者：龚鼎孳
朝代：明
体裁：七言律诗

欲下轻鸥避海翁，菰芦烟水片帆通。几人朝省容高枕，满地江湖羡短篷。叶落秋原经暮雨，阴多夏木会天风。即看彩笔乘轺传，一老先栖图画中。
题朱澹子尊人默庵先生家庆图
作者：龚鼎孳
朝代：明
体裁：七言律诗

先生大隐射湖滨，海岳风姿折角巾。绕膝凤毛占象纬，藏山龙德起松筠。家声杨马千秋业，国瑞荀陈一座人。匡赞太平庭训足，不须黄绮自称臣。
题李慎庵水部册子·其一
作者：龚鼎孳
朝代：明
体裁：七言律诗

玉琴清对新诗稿，苍翠苏门似共看。云壑总依康乐屐，梅花偏爱水曹官。摊书斜日幽禽过，倚槛鸣泉碧树寒。耆旧况逢孙处士，朝吟时为出林峦。
题李慎庵水部册子·其二
作者：龚鼎孳
朝代：明
体裁：七言律诗

荆州形胜雄吴蜀，兵隙经过二十年。对酒自怜头鬓白，逢君犹说乱离前。几时估客云樯集，闻道残烽剑阁连。苦忆太平沙市好，家家帘幕响朱弦。
题梁玉立司马蕉林书屋图·其一
作者：龚鼎孳
朝代：明
体裁：五言律诗

俯仰如蓬户，檐阴密覆蕉。论兵馀整暇，开卷破空寥。醉墨晴仍湿，秋声晚欲潮。儿童问司马，幽兴一何遥。
题梁玉立司马蕉林书屋图·其三
作者：龚鼎孳
朝代：明
体裁：五言律诗

花事柏棠深，春愁隔岁吟。风烟重冉冉，图画此森森。杏粥残裘换，茅堂野色阴。还添摩诘雪，相许岁寒心。
题梁玉立司马蕉林书屋图·其二
作者：龚鼎孳
朝代：明
体裁：五言律诗

太平调鼎事，敢不讳山林。何意缁尘地，偏閒白日心。苔痕深短砌，凉雨急高吟。共信门如水，匡床暝翠侵。
题梁玉立司马蕉林书屋图·其四
作者：龚鼎孳
朝代：明
体裁：五言律诗

海戍息烽烟，楼船解甲眠。藤萝三径月，衣马五陵天。偃坐青林下，长吟秋水篇。囊琴堪拂拭，古调耿朱弦。
题梁葵石少宰先世少保雕丘别业图
作者：龚鼎孳
朝代：明
体裁：古风

春寒柏棠花满图，清秋此卷开江湖。公家群季盛朱毂，却遣逸兴生菰芦。幽篁高柳夹亭樾，茅堂沙径风烟殊。青天雪鹭横浦过，恒峰苍翠当窗孤。时际太平有林麓，江陵受遗拟博陆。海内充实朝廷尊，贤馆翘材多品目。公家少保文忠俦，许身社稷卑垣屋。铁衣转战穿重围，九边按甲无尘飞。西府东曹烂声绩，金貂宿卫生春辉。角巾笑返辛彝坞，后来当国纷庸辅。忠毅书同日月悬，虞山论比骅骝数。雕丘正郁风云气，山公漫称松菊主。杏花酒香何处村，普天金角销云门。伯仲大名迈祖武，野夫步屧从公论。
题梵公西陵结茅图·其一
作者：龚鼎孳
朝代：明
体裁：七言绝句

芒鞋曾踏两高行，碧草青霞系客情。入寺焙茶人寂寂，南屏山外有啼莺。
题梵公西陵结茅图·其二
作者：龚鼎孳
朝代：明
体裁：七言绝句

西陵佳处在深山，一卧松筠长道颜。他日短筇投老地，千烽相约闭柴关。
题眉生小像
作者：龚鼎孳
朝代：明
体裁：七言绝句

腰妒杨枝发妒云，断魂莺语夜深闻。秦楼应被东风误，未遣罗敷嫁使君。
题绛雪吴君画册
作者：龚鼎孳
朝代：明

卖珠补屋意高闲，万叠烟霞拥玉颜。想像乱峰睛雪里，自临眉黛写青山。
题绛雪吴君画册·其一
作者：龚鼎孳
朝代：明
体裁：七言绝句

紫府仙人吴綵鸳，青春点笔总琅玕。閒窗试擘芙蓉纸，澹洒胭脂与世看。
题绛雪吴君画册·其三
作者：龚鼎孳
朝代：明
体裁：七言绝句

卖珠补屋意高閒，万叠烟霞拥玉颜。想像乱峰晴雪里，自临眉黛写青山。
题绛雪吴君画册·其二
作者：龚鼎孳
朝代：明
体裁：七言绝句

绣阁名香粉本新，珊瑚笔格净无尘。徐熙花鸟滕王蝶，翠羽明玑散雒神。
题绛雪吴君画册·其五
作者：龚鼎孳
朝代：明
体裁：七言绝句

闻说西泠一艇孤，芸签麝粉映菰芦。自怜骑省多愁后，不及春风省尽图。
题绛雪吴君画册·其四
作者：龚鼎孳
朝代：明
体裁：七言绝句

风中柳絮谢家诗，镜里簪花逸少师。才子文人真绝代，十行黄绢写乌丝。
题芦雁画册
作者：龚鼎孳
朝代：明
体裁：七言绝句

好手荃熙意态生，萧萧尺幅对秋清。不知王谢珠帘改，浅水芦花空月明。
题菊花便面寄栎老
作者：龚鼎孳
朝代：明
体裁：七言绝句

东篱风日岁寒姿，历落萧疏三五枝。送酒客稀元亮远，菊华时节一相思。
题许有介群鸦话寒图·其一
作者：龚鼎孳
朝代：明
体裁：七言绝句

栎老新诗传乐府，许家秃笔点清霜。高枝何限吞声鸟，偏汝啾啾话夕阳。
题许有介群鸦话寒图·其二
作者：龚鼎孳
朝代：明
体裁：七言绝句

索酒空瓶昏黑夜，残鸦几阵送风威。白门杨柳春应好，莫傍五陵金弹飞。
题谭灌村太史册
作者：龚鼎孳
朝代：明
体裁：五言律诗

大雅寒河地，论交夙世亲。英游今接席，遗事一沾巾。东观璠瑛重，南星缟带真。由来康济业，多属旷怀人。
题道公画·其一
作者：龚鼎孳
朝代：明
体裁：七言绝句

雪后淮阴别道林，几年空负买山心。只今人去秋山在，石上幽琴老泪侵。
题道公画·其二
作者：龚鼎孳
朝代：明
体裁：七言绝句

花落禅扉春昼长，相携步屧野风香。白椎梅影苍苔外，谁与閒人话夕阳。
题金叔礼像·其一
作者：龚鼎孳
朝代：明
体裁：六言诗

人住羲皇以上，兴惟丘壑之中。对酒当歌足矣，百年日日春风。
题金叔礼像·其二
作者：龚鼎孳
朝代：明
体裁：六言诗

鲭盘不数娄护，骠骑长重任安。此客真称耐久，傲他世上波澜。
题陆次公十五松山房·其一
作者：龚鼎孳
朝代：明
体裁：七言绝句

青霞楼阁岁寒松，岩壑风流世所宗。羽盖参差鳞甲长，十年雷雨养苍龙。
题陆次公十五松山房·其二
作者：龚鼎孳
朝代：明
体裁：七言绝句

先畴旧德服西京，嘉荫堂开玉树生。半夜天风响笙瑟，陆家豪士赋初成。
题非辕画册
作者：龚鼎孳
朝代：明
体裁：七言绝句

孤城背岭寒吹角，好句人间画亦稀。曾倚梅关高处立，万松泉落海云飞。
题鲁一少司马缩本兰亭
作者：龚鼎孳
朝代：明
体裁：五言律诗

欲识银钩巧，须看玉枕稀。占人今复作，大雅共知归。怀袖携花满，龙鸾挟墨飞。鸥波清赏后，珍重妙香围。
风中柳·复闻渡江泊京口用孙夫人闺情韵
作者：龚鼎孳
朝代：明

天半峰青，遮定玉帷花恼。卷珠屏、依然碧草。过江心事，骂飞鸿难告。问东风、可曾知道。两点金焦，看遍浅嚬微笑。送粉丝、春潮渐杳。黄昏才惯，信罗衣宽蚤。又禁得、杜鹃声老。
风中柳·复闻渡江泊京口，用孙夫人闺情韵
作者：龚鼎孳
朝代：明
体裁：词

天半峰青，遮定玉帷花恼。卷珠屏、依然碧草。过江心事，骂飞鸿难告。问东风、可曾知道。两点金焦，看遍浅嚬微笑。送粉丝、春潮渐杳。黄昏才惯，信罗衣宽早。又禁得、杜鹃声老。
风入松·遥和方虎、电发燕市小饮
作者：龚鼎孳
朝代：明
体裁：词

客心摇曳任西东。柳絮空中。争传紫陌青帘下，倩双鬟、谱出欢侬。一阵催花梅雨，满帘消夏松风。五陵衣马斗谁工。湖海相逢。唾壶击碎狂歌发，胜凄清、露滴新桐。寄语酒楼高李，论文吾欲过从。
风入松·遥知方虎电发燕市小饮
作者：龚鼎孳
朝代：明

客心摇曳任西东。柳絮空中。争传紫陌青帘下，倩双鬟谱出欢侬。一阵催花梅雨，满帘消夏松风。五陵裘马，斗谁工，湖海相逢。唾壶击碎狂歌发，胜凄清，露滴新桐。寄语酒楼高李，论文吾欲过从。
风流子·其三
作者：龚鼎孳
朝代：明

相思明月社，推桃燕、一代水边楼。忆黛比岫遥，花和人瘦，玉围屈戍，珠写箜篌。销魂别泪如巫峡雨，心逐广陵舟。乳燕幕开，锦笺难托，蜜蜂房闭，香粉都收。红窗携纤手，双双把鸳盟，订在新秋。只道云时金屋，管甚闲愁。怅霞生绮陌，谁家弄笛，露凉小苑。何处藏钩。七夕看看过了，梦见还羞。
风流子·社集天庆寺送春和舒章韵
作者：龚鼎孳
朝代：明

柔丝牵不住，眉尖小、一蹙又斜阳。问红雨洒愁，几番离别，绿蘋漾恨，何代苍茫。子规说、麝迷青冢月，珠堕马嵬妆。苔卧锦钱，横抛芳影，燕冲帘蒜，偷觑柔肠。前欢真如梦，流莺懒风日，枉媚银塘。担阁背花心性，泪不成行。叹楼空杜牧，浓阴乍满，人分结绮，落粉犹香。拈合一春滋味，弹出伊凉。
风流子·社集天庆寺送春，和舒章韵
作者：龚鼎孳
朝代：明
体裁：词

柔丝牵不住，眉尖小、一蹙又斜阳。问红雨洒愁，几番离别，绿蘋漾恨，何代苍茫。子规说、麝迷青冢月，珠堕马嵬妆。苔卧锦钱，横抛芳影，燕冲帘蒜，偷顾柔肠。前欢真如梦，流莺懒风日，枉媚银塘。担阁背花心性，泪不成行。叹楼空杜牧，浓阴乍满，人分结绮，落粉犹香。拈合一春滋味，弹出伊凉。
风迅将抵芜阴
作者：龚鼎孳
朝代：明
体裁：七言绝句

阴风壮挟桅樯吼，白水春连草树昏。云壑荡胸思谢朓，客心偏共大江论。
风逆晚抵安仁
作者：龚鼎孳
朝代：明
体裁：七言律诗

下濑帆胶古汊滨，渐愁物色换江春。千重岭路空残日，万事风烟总后尘。估舶渔舟波自迅，山云岸树晚还亲。中流他夕缘明月，肯滞凫鹥浩荡身。
飞来峡
作者：龚鼎孳
朝代：明
体裁：五言律诗

浈水攒江曲，双岩压浪昏。树痕崩峡口，石气荡天门。地截蛟龙断，山埋日月尊。楼船飞渡后，惘惘失空村。
飞来峡
作者：龚鼎孳
朝代：明

浈水沿江曲，双崖浪欲吞。石欹崩峡口，云涌荡天门。地截蛟龙断，山埋日月昏。楼船飞渡后，惘惘失空村。
饮与治斋中·其一
作者：龚鼎孳
朝代：明
体裁：七言律诗

九载论诗霜月夜，四灯又及早霜初。故人江海同多难，别后风烟几素书。伏枕乍惊秋鬓健，行杯幸比茧丝疏。离亭倚笛垂杨晚，愁见云鸿报索居。
饮与治斋中·其二
作者：龚鼎孳
朝代：明
体裁：七言律诗

尺书消息忆邹阳，心折清宵独绕床。真喜幽人名不辱，却怜江渚稻仍荒。病留笔墨诸缘减，老羡金焦一杖强。世事总输随卧稳，年来苦柏易风霜。
饮中赠马布庵先辈时携歌童佐酒
作者：龚鼎孳
朝代：明
体裁：七言律诗

沛中并友古先生，每说扶风适馆情。文物大梁仍拔俗，襟怀小阮共知名。歌怜江左人多散，醉指彝门老自惊。浊浪红尘犹滚滚，傍河原有耦而耕。
饮公㦷斋中口号
作者：龚鼎孳
朝代：明
体裁：七言绝句

珠斗栏干玉漏斜，凉云宛转透银纱。遥怜素袖遮红烛，睡稳庭前夜合花。
饮园次斋巾同畴五孝威得花字
作者：龚鼎孳
朝代：明
体裁：七言律诗

星开林木动昏鸦，幽巷寒吟仲蔚家。藜榻烟深玄对草，柴门月到白如沙。长储斗酒淹嘉客，一遣双鬟护晚花。韵事狂交倾倒极，病夫相顾失天涯。
饮归见月
作者：龚鼎孳
朝代：明
体裁：五言律诗

石桥泥正滑，烟水动秋阴。乍吐三更月，应怜九日心。梧桐吟露碧，蟋蟀傍灯深。好理新晴屐，山山落叶侵。
饮木公兄伋圃用石疏壁间韵·其一
作者：龚鼎孳
朝代：明
体裁：七言律诗

东风花屐满芳皋，樽酒茅堂客易豪。栗里田园三径没，幼舆丘壑一身高。柳遮曲槛低新月，水拍春竿长夜涛。谁报愁霖还滞客，也防别赋恼江毫。
饮木公兄伋圃用石疏壁间韵·其二
作者：龚鼎孳
朝代：明
体裁：七言律诗

萧萧逸兴寄东皋，湖海元龙气自豪。白氎梦中萍又聚，青山乱后枕偏高。莺花绕座题空谷，鸿雪伤心咽逝涛。瀼水辋川吾便老，云霄车马等秋毫。
饮秋岳斋中戏拈二韵·其一
作者：龚鼎孳
朝代：明
体裁：七言律诗

芳筵一曲酒如渑，羯鼓敲残月半棱。乌府有霜闻白蓿，绛帷馀韵写朱绳。愁翻玉树花初落，梦惜金茎掌共承。瑶瑟洞箫还可恋，太平歌舞记吾曾。
饮秋岳斋中戏拈二韵·其二
作者：龚鼎孳
朝代：明
体裁：七言律诗

可怜人共筑花龛，香粉禅从醉后参。座上大名推绣虎，袖中锦字濯冰蚕。笑能倾国佳难再，弹到伤心叹已三。好语凤凰枝上月，水晶帘畔照宜男。
饮秦氏斋中
作者：龚鼎孳
朝代：明
体裁：五言律诗

尚忆繁星下，花枝照酒深。珠扉春再辟，玉管思难禁。杂坐香浮榻，回灯月满林。何人过剧孟，能识结交心。
饮雪航斋中同秋岳再叠前韵·其一
作者：龚鼎孳
朝代：明
体裁：七言律诗

望里烟光绿似渑，衣吹寒月欲生棱。风流绮席追玄麈，胜事香奁斗赤绳。大隐戟宜才子执，小山盖为雅人承。繇来顾曲推年少，凤采鸾文得未曾。
饮雪航斋中同秋岳再叠前韵·其二
作者：龚鼎孳
朝代：明
体裁：七言律诗

相携尘海结珠龛，生事斋厨白版参。草色夹城驰紫燕，药囊度日偃红蚕。霜飞尺简千人一，赋奏群呼万岁三。懒我弹琴兼纵酒，不劳怀抱挂诸男。
饶江夜泊雨卧不成寐
作者：龚鼎孳
朝代：明
体裁：七言绝句

江州泪洒琵琶夜，老大何关迁客愁。雨湿短篷风透枕，离人白尽五更头。
馆卿命下孝威以诗见赠和答
作者：龚鼎孳
朝代：明

白简心犹悸，黄冠局不新。饥仍同曼倩，逸已愧刘驎。风俗骄焚桂，功名薄徙薪。向来薇蕨意，终是恋逋臣。雁鹜谋诚短，夔龙地敢论。幻频看海市，梦亦怯天门。事过疑羊祜，时清醉屈原。侧身知亢悔，柔道欲占坤。
馆卿命下孝威以诗见赠和答二首·其一
作者：龚鼎孳
朝代：明
体裁：五言律诗

白简心犹悸，黄冠局不新。饥仍同曼倩，逸已愧刘驎。风俗骄焚桂，功名薄徙薪。向来薇蕨意，终是恋逋臣。
馆卿命下孝威以诗见赠和答二首·其二
作者：龚鼎孳
朝代：明
体裁：五言律诗

雁鹜谋诚短，夔龙地敢论。幻频看海市，梦亦怯天门。事过疑羊祜，时清醉屈原。侧身知亢悔，柔道欲占坤。
首夏为张蘧林侍郎志别
作者：龚鼎孳
朝代：明
体裁：七言律诗

花落金沟乳燕飞，春星沾酒袂重挥。东山棋较长安稳，北道人怜旧雨稀。尚忆枢廷资石画，可能龙卧久渔矶。弹冠急慰苍生眼，尺五宫云映赐衣。
马云房自槜李贻诗见赠和答
作者：龚鼎孳
朝代：明
体裁：七言律诗

喜从文苑诫高嵩，雄藻西京敌采虹。书就鸢肩仍命酒，骨拳龙友待呼风。中原戈戟哀王粲，一代生徒奉马融。年少信陵谙结客，轻肥时事已难同。
高峡山·其一
作者：龚鼎孳
朝代：明
体裁：五言律诗

石气摩天黑，层崖锁一门。烂柯分虎踞，腥雨长鼍痕。雾密峰全动，帆轻壑易吞。当时凭险斗，高浪骇崩奔。
高峡山·其二
作者：龚鼎孳
朝代：明
体裁：五言律诗

何处神羊迹，偏留岐口峰。峡雷真吼兕，江日澹拖龙。獠穴悬春涨，鱼台保战冲。上方花雨散，凄断海天钟。
高钦亮来长安出所著续鸾胶乐府见示盖骑省神伤发为人间可哀之曲感其情至为题数语归之
作者：龚鼎孳
朝代：明
体裁：七言律诗

筑市最逢话酒悲，招魂犹唱定情诗。文人慧总妨仙佛，应劫天难补别离。红泪一巾花潋滟，名香千唤玉葳蕤。水晶宫外珠帘月，惆怅茶烟袅鬓丝。
高阳台·和秀公为张维则催妆
作者：龚鼎孳
朝代：明
体裁：词

桂粉弹床，银泥衬屧，芙蓉一笑偏亲。黛写遥山，多情京兆知名。花如百和星前语，便倚风、天上难闻。好妆成、夫婿前头，莫问傍人。当年鹊渡天孙。正九微画烛，双袖宫云。艳事谁家，重看宝珞装轮。曲江柳线章台月，锦步围、肯负青春。愿金闺、长记盟言，紧系罗裙。
高阳台·和秀公为张维则催妆
作者：龚鼎孳
朝代：明

桂粉弹床，银泥衬屧，芙蓉一笑偏亲。黛写遥山，多情京兆知名。花如百和星前语，便倚风、天上难闻。好妆成、夫婿前头，莫问傍人。当年鹊渡天孙。正九微画烛，双袖宫云。艳事谁家，重看宝珞装轮，曲江柳线章台月，锦步围、肯负青春。愿金闺，长记盟言，紧系罗裙。
髯孙参军粤东阿洞门友沂大风园次元康赋别·其一
作者：龚鼎孳
朝代：明
体裁：七言律诗

翩翩阮瑀更杨修，清吹银鞍出帝州。斜日旗亭曾击筑，客星海峤一登楼。人怜蓬迹关河老，月过梅峰鼓角秋。名岂征南书记重，喜从天际识归舟。
髯孙参军粤东阿洞门友沂大风园次元康赋别·其二
作者：龚鼎孳
朝代：明
体裁：七言律诗

雒下名流几茂先，飘零空怅士龙年。设罗门径交仍古，使粤金装地已偏。万里烟波催别赋，十年杼轴尽戈船。征衣罢酒愁沾泪，柳色长安暮雨天。
魏环溪光禄自蔚州枉诗见怀寄答
作者：龚鼎孳
朝代：明
体裁：七言律诗

乍晴蓬户雪仍垂，岁暮关山一雁迟。贫到郑虔难饭足，归邻贺监得船骑。綵衣忆汝行园乐，沙路行人上印时。报主未能惭勇退，同心那不怨乖离。
魏石生中丞雨后枉过小斋兼示新咏和答三首·其一
作者：龚鼎孳
朝代：明
体裁：五言律诗

闭门幽鸟外，竹树自为邻。天定浮云散，人来旧雨新。劝耕欢绿亩，罢战洗青燐。匡济方调鼎，无思碧涧滨。
魏石生中丞雨后枉过小斋兼示新咏和答三首·其三
作者：龚鼎孳
朝代：明
体裁：五言律诗

投閒聊物外，山色泥幽人。小结青林阁，长欹白氎巾。上公趋府暇，逸兴杖藜真。茗粥谈名理，应回杜曲尘。
魏石生中丞雨后枉过小斋兼示新咏和答三首·其二
作者：龚鼎孳
朝代：明
体裁：五言律诗

老至耽坟索，兴公学海真。著书扶众正，陈义想先民。燕赵仍奇节，飞沉敢比邻。可怜杨伯起，驱马尚风尘。
魏石生总宪枉过小斋有作赋答三首·其一
作者：龚鼎孳
朝代：明
体裁：五言律诗

僦居如底下，老树倚檐楹。白日此高卧，凉秋昨渐生。鸟惊驺唱散，门对翠微明。飒飒台霜外，林花正笑迎。
魏石生总宪枉过小斋有作赋答三首·其三
作者：龚鼎孳
朝代：明
体裁：五言律诗

不材甘散木，无意较莛楹。云物三台丽，乡心万里生。潮空喧北固，烽早息昆明。馀芘沾调鼎，扁舟白鹭迎。
魏石生总宪枉过小斋有作赋答三首·其二
作者：龚鼎孳
朝代：明
体裁：五言律诗

广厦欣邻接，幽栖安数楹。奏书劳魏相，执辔到侯生。国论先宽大，人才几晦明。杞天纡促膝，安敢废将迎。
魏石生都谏分饷易酒赋此纪谢
作者：龚鼎孳
朝代：明
体裁：七言律诗

紫陌双柑晚骑催，玉瓶重碧到新醅。最怜焚草梧垣月，分映行花竹叶杯。李杜交游真忝窃，荆高风物许追陪。还期药石消兵甲，醉看春酺士女回。
鲁璧山总戎相待清源十馀日停舟共醉约以春至归江东临发惘然志感
作者：龚鼎孳
朝代：明
体裁：七言律诗

对酒轻帆踰十霜，重来风日值重阳。相怜京国身同远，细把茱萸漏渐长。北海樽罍淹旅骑，西秦棨戟叹空囊。转蓬屈指还星聚，春到江湖总醉乡。
鲍子曼殊招同子唯孟新楚玉钦我泛舟即事二首·其一
作者：龚鼎孳
朝代：明
体裁：七言律诗

春归眠柳倚烟斜，瘦尽朱栏十万家。系舫晚沽孙楚酒，隔帘风响玉川茶。何来杜宇啼红树，不分蜻蜓近绿纱。避世清言存晋魏，人间竟有武陵花。
鲍子曼殊招同子唯孟新楚玉钦我泛舟即事二首·其二
作者：龚鼎孳
朝代：明
体裁：七言律诗

铃索声中醉饱曾，清流今尚怵甘陵。争传鹦鹉题高座，不见狐狸啸夜灯。落日桨催金翟泪，画楼人漾玉山层。十年春梦消烟水，青眼逢时竟不能。
鸳水夜泊杨扶曦枉送招同孝威诸子小集舟中用少陵湖城
作者：龚鼎孳
朝代：明
体裁：古风

布帆一宵隔乡县，江口送客客重见。是时军舸正匝地，雪压江岸风吹面。杨郎同舍与我好，柳老方罢军中宴。邓子徐子偕入座，买鱼沽酒夜行馔。男儿可怜道涂老，君宗已懒玄黄战。未愁海雨暗征轺，实爱春衣回捣练。身世艰难非五岭，词名赫奕曾三殿。看鬓人惊霜入镜，临岐话祝壶添箭。归到金阊更高会，梅花使节飞香霰。
鹊桥仙
作者：龚鼎孳
朝代：明
体裁：词

红笺记注，香糜匀染，生受绿蛾初画。挑琴擘阮太多能，自写影、养花风下。月低金管，带飘珠席，两好心情难罢。芳时不惯是乌啼，愿一世、小年为夜。
鹤冲天·题莼鲛小像，和葆馚原韵
作者：龚鼎孳
朝代：明
体裁：词

西江晚渚。月白天青处。咏史记曾听，袁闳句。羡才华绣虎，却待诏、金门住。退朝鹓鹭侣。黄绢新词，题遍楚兰吴苧。潘年未暮，肯放投竿去。禄米比侏儒，犹堪煮。染汉南柳色，有一片、龙池雨。烟波余久许。尺幅霜绡，惹起鉴湖千绪。
鹤冲天·题莼鲛小像，和葆馚原韵
作者：龚鼎孳
朝代：明
体裁：词

西江晚渚。月白天青处。咏史记曾听，袁闳句。羡才华绣虎，却待诏金门住。退朝鹓鹭侣。黄绢新词，题遍楚兰吴苎。潘年未暮。肯放投竿去。禄米比侏儒、犹堪煮。染汉南柳色，有一片龙池雨。烟波余久许。尺幅霜绡，惹起鉴湖千绪。
黄兰岩评事以言事谪官暂返淮阴
作者：龚鼎孳
朝代：明
体裁：七言律诗

冰雪装争谏草寒，玉珂犹傍五云看。帆开蟹稻淮河壮，袖拂龙鳞汉网宽。国计算缗遗估舶，霜飙吹泪有门兰。勿因丛桂淹家食，天下清流望羽翰。
黄商侯观察之天台
作者：龚鼎孳
朝代：明
体裁：七言律诗

玉河堤柳碧垂阴，花外骊歌客思侵。叔度岂容三日别，天台曾系十年心。楼台雨过龙湫壮，槃戟香凝燕寝深。长使神仙开幕府，短筇归拟访霞岑。
黄廷表返娄江
作者：龚鼎孳
朝代：明
体裁：七言律诗

风送离亭笛一声，轻帆过雨白鸥迎。凤城花落征衣改，鼍窟家邻战鼓鸣。赋就金铺悬北极，人如琨玉重东京。公车刻日虚坛席，五府黄琼已盛名。
黄石公招同赵洞门宴集斋中送赵友沂返楚限韵
作者：龚鼎孳
朝代：明
体裁：古风

沧海日夕流，幽人寡崖谷。晨风羡归翼，送子北山麓。庞公家室完，脱屣踰梅福。乐饥以卒岁，岂必饶旨蓄。楚之伤心人，灵均好奇服。独醒观众醉，糟醨任百斛。萧条万里身，布帆才盈幅。河冰冻凫雁，戍垒游麋鹿。故人一尊酒，行行且信宿。斸苓远可偕，采葛愁难读。岂以参与商，而忘昔比目。期子以重来，吾仍老蓬屋。
黄薛侯客部招集水亭陪吴江相国次刘何实韵
作者：龚鼎孳
朝代：明
体裁：七言律诗

风帘乍捲夜忘归，重到芳洲兴忍违。雪后春波晴更阔，月中新槛醉堪依。马过疏树犹腾踏，禽语閒沙无是非。昔忆江南烟涨绿，挥杯心逐暮鸿飞。
黄鱼
作者：龚鼎孳
朝代：明
体裁：七言绝句

黄鱼楚泽盛中厨，十七年来此味无。肠断鲤庭江馔后，弥天兵火白云孤。
齐天乐·初夏湖楼看雨用史邦卿湖上
作者：龚鼎孳
朝代：明

烟桡一点如鸥小，冲散碧波来去。蝶老韩凭，花辞谢豹，丢下恼人春雨。青螺几许。尽镜瞑屏遮，梦迷遥渚。一半楼台，酒旗低卷画中树。依然寒食院落，柳塘蛙鼓畔，榆钱青聚。乍改轻衫，还熏密坐，猜杀栖红羽。云连绣柱。任门外芜香，屐痕多阻。奇绝空濛，验前人好语。
齐天乐·初夏湖楼看雨，用史邦卿湖上即席韵
作者：龚鼎孳
朝代：明
体裁：词

烟桡一点如鸥小，冲散碧波来去。蝶老韩凭，花辞谢豹，丢下恼人春雨。青螺几许。尽镜暝屏遮，梦迷遥渚。一半楼台，酒旗低卷画中树。依然寒食院落，柳塘蛙鼓，畔榆钱青聚。乍改轻衫，还熏密坐，猜杀双栖红羽。云连绣柱。任门外芜香，屐痕多阻。奇绝空濛，验前人好语。
齐天乐·湖上午日用吴修蟾和周美成韵
作者：龚鼎孳
朝代：明

远峰吹散雕阑雨，游人画桥三五。彩鹢风高，绣旗日丽，又吊一年湘楚。钗符缀虎。也娇小窥帘，笑低金缕。如此湖山，半分歌吹送重午。樽前初拭醉眼，问灵均去后，与谁终古。屏枕芗潮，扇摇玉雪，同赋采兰新句。菱舟曲度。渐掉人荷心，月痕留处。愿趁佳时，普天销战鼓。
龙头山
作者：龚鼎孳
朝代：明
体裁：七言绝句

半天苍翠下扁舟，雾鬣云鳞蹴地浮。为语鱼虾莫浪喜，急流一柱有龙头。
龙松馆宴集再赠玉式二首·其一
作者：龚鼎孳
朝代：明
体裁：七言律诗

画角横吹月满觞，碧云低度玉绳傍。梁园此日游司马，汉史何人续议郎。倾国犹怜一再笑，临池争羡十三行。歌呼夜聚星仍客，承相能容鼓吏狂。
龙松馆宴集再赠玉式二首·其二
作者：龚鼎孳
朝代：明
体裁：七言律诗

斜日新亭涕一觞，笙歌重绕凤台傍。谁令糜鹿游江左，近报旌旗指夜郎。万里秋风号大汉，百年生事送戎行。英雄酒色埋孤愤，肠断琼箫未是狂。
龙洲
作者：龚鼎孳
朝代：明
体裁：五言律诗

一林松吐秀，寒翠逼江南。地迥蛟龙卧，天空云木参。时无愁甲冑，身竟许烟岚。感慨黄麻裂，延英万口谈。
龙游道中作·其一
作者：龚鼎孳
朝代：明
体裁：五言律诗

夜永披衣惯，灯残彻曙明。蛟螭生峡石，草树换阴晴。使马帆空驶，眠鸥暝易行。垂堂吾自警，不独别离情。
龙游道中作·其二
作者：龚鼎孳
朝代：明
体裁：五言律诗

水碓直渔矶，寒泉日夕飞。喷珠回地脉，卷雪近征衣。烟壑家家得，云山历历微。进舟忘险涩，此路逐春归。
龙潭阻风
作者：龚鼎孳
朝代：明
体裁：七言绝句

缘流尽日面栖霞，急橹风张滚浪花。玉笛未须悽岭峤，南徐烟柳尚天涯。